Illum kompliet il-kumpilazzjoni kontra Keith Schembri, missieru Alfio Schembri, Malcolm Scerri u Robert Zammit mill-kumpanija Kasco. L-erba' rġiel huma akkużati b'korruzzjoni, ħasil ta' flus u frodi fost l-oħrajn. F'Mejju ntqal li Keith Schembri ddaħħal l-isptar minħabba kundizzjoni medika serja u għalhekk mistenni jitlef is-sessjonijiet tal-qorti li ġejjin. Xi spikka fis-seduta tal-lum? Xehed espert tekniku li analizza 18-il mowbajl, 6 laptops u 26 sim card u SD cards; ippreżenta rapport ta' 130 faċċata; Xehdu żewġ rappreżentanti ta' kumpaniji klijenti ta' Kasco li taw dettalji fuq is-servizz offrut minn Kasco; Id-Difiża oġġezzjonat għall-fatt li dawn ix-xhieda l-pulizija kellmuhom madwar ġimagħtejn ilu, wara li nħarġu l-akkużi kontra l-imputati; Dr Edward Gatt: "Fit-tieni seduta l-klijenti tiegħi ma ħadux bail għax xi ħadd kien imsiefer. Min għandu l-melħ f'moħħu jarahom l-affarijiet. Meta jiġi l-mument li nagħti d-daqqa ntiha." Minuta b'minuta mill-qorti… L-għodwa t-tajba! Nilqgħukom għal dan ir-rappurtaġġ dirett mill-qorti. Il-Maġistrat Donatella Frendo Dimech preżenti fl-awla u jissejħu l-akkużati. Jidħlu wara xulxin: Robert Zammit, Alfio Schembri, Malcolm Scerri. Il-Maġistrat tfakkar li Keith Schembri huwa eżentat milli jidher b'awtorizzazzjoni tal-Qorti. L-ewwel xhud huwa Keith Cutajar, li fis-6 ta' Marzu nħatar mill-Maġistrat Charmaine Galea biex jiġbor oġġetti ta' natura diġitali bħala espert tekniku mit-Taqsima ta' Reati Kriminali fi ħdan il-Pulizija. Ix-xhud jippreżenta rapport u external drive ta' 2 terabytes li fihom il-kontenut tal-apparat li analizza. Ix-xhud analizza: 18-il mowbajl 6 laptops 26 sim card u SD card. Ir-rapport fih kważi 130 faċċata, u għandu anke elenku ta' x'evidenza nfetħet u le. Kien hemm xi iPhones u Samsung li ma nfetħux, jgħid ix-xhud. Possibbilment fil-futur jistgħu jinfetħu. Jissejjaħ it-tieni xhud għal-lum: Daniel Azzopardi. Ix-xhud kien diġà xehed fis-17 ta' Mejju imma x-xhieda tiegħu kienet ġiet sospiża għax kellu jippreżenta dokumenti ulterjuri. Hu jippreżenta d-depożiti ta' ċekkijiet ta' Alfio Schembri. Jippreżenta CD diġà ppreżentat mill-kollega tiegħu. Jgħid li għandu ritratti taċ-ċekkijiet depożitati. Kien hemm 8 ċekkijiet li ma setgħux isibuhom fis-sistema. Ix-xhud jispjega liem huma dawn iċ-ċekkijiet, meta ġew depożitati u ta' kemm kienu. Uħud minnhom depożitati f'Lulju tal-2013. Iżid jgħid li ma nstabux jew għax ma ġewx skenjati, jew għax is-sistema ma ttellagħhomx għax tkun corrupted, inkella għax ġew ritornati. It-tielet xhud għal-lum huwa Eric Debono, li huwa direttur ta' stamperija f'Għawdex. Il-Prosekuzzjoni tistaqsih fuq il-kumpanija u r-relazzjonijiet tagħha mal-kumpanija Kasco. Il-kumpanija inkwistjoni tixtri karti, magni u oġġetti oħra mingħand Kasco Group. Debono jelenka x'oġġetti xtraw mingħand Kasco. Huma kien ikollhom x'jaqsmu ma' Kasco Paper u Kasco Engineering. Ix-xhud jgħid li fuq xiri ta' karti kien ikellem salespersons differenti. Bħala magni kien jitkellem mal-akkużat, Malcolm Scerri. Il-Prosekuzzjoni tidderieġi x-xhud għax-xiri tal-magni. Tistaqsih f'liem sena xtraw il-magni. Xtraw waħda fl-2020 u ġiet installata f'Lulju. Din kienet biex jipprintjaw fuljetti, menus, eċċ. Kienu xtraw oħra fl-2013 jew fl-2014, ix-xhud mhux ċert. Din tal-aħħar xtrawha biex jipprintjaw it-tabelli. Mistoqsi għaliex għażlu li jixtru l-magni mingħand Kasco, ix-xhud jgħid li huma d-dealers tal-magni tat-tip HP Indigo, li jgħid li huma l-aħjar fis-suq. Ma' Kasco Group kellu serħan il-moħħ li jkunu magni tajbin. Ix-xhud Eric Debono jgħid li jista' jipprovdi dokumenti bħal irċevuti. Jiddeskrivi x'inkludiet il-magna, bħal xi kampjuni ta' linka. Apparti hekk, kellhom xi jiem ta' taħriġ fuq kif taħdem il-magna li kellhom isiru Barċellona, iżda t-taħriġ sar online minħabba l-Covid-19. Il-Prosekuzzjoni tistaqsi lix-xhud fuq l-affarijiet konsumabbli. Ix-xhud jgħid li meta dawn jispiċċaw, huma jaċċessaw sit elettroniku tal-HP fejn jimmarkaw xi prodotti għandhom u jaraw xi prodotti jonqoshom. Il-kumpanija Kasco mbagħad tirċievi notifika ta' dan u tippreparahom għall-istamperija. Meta x-xhud jgħid li hemm xi oġġetti li jiġu bla ħlas, l-Avukat Mark Vassallo jħares lejn Malcolm Scerri li jagħmillu sinjal b'rasu. Scerri jħares ukoll lejn Robert Zammit. "Kif ġew trattati meta kienu jiddaħħlu fis-sistema tal-accounts?" Ix-xhud jgħid li billi jkunu bla ħlas ma jdaħħluhomx fis-sistema. Mistoqsi x'tip ta' karti jużaw għall-magna HP Indigo, ix-xhud jgħid li jixtru karta glossy li mbagħad iqisu l-piż u l-ħxuna tagħha. Dil-karta jistgħu jixtruha mingħand Kasco, inkella mingħand xi kumpaniji oħra. Ix-xhud jispjega s-sistema tal-klikks. Jispjega anke kif kienu jinħadmu l-kontijiet għal dawn. Jgħid li essenzjalment, klikk huwa kulur. Juri karta b'xi kontenut iswed fuqha u jgħid li din hija klikk waħda. Għal karta bil-kulur jgħid li din fiha erba' klikks għax hemm erba' kuluri fl-istampa. HP għandha rati differenti għal kuluri differenti. Fl-aħħar ta' kull xahar jinħadmu l-kontijiet. Ix-xhud jippreżenta xi materjal lill-Qorti. Mistoqsi mid-Difiża, ix-xhud jgħid li fit-13 ta' Mejju l-Pulizija interrogatu fuq dal-każ. Ħadd ma kellmu fuq il-każ qabel l-akkużati tressqu l-Qorti. Dr Vassallo jirreferi għal xħin ix-xhud qal li l-oġġetti konsumabbli jiġu b'xejn. "Int qed tħallas għalihom il-consumables, bil-klikks!" jgħid Dr Mark Vassallo waqt li jgħolli leħnu. "Le, mhux jiġu b'xejn. Inħallas għalihom bil-klikks," jispjega x-xhud. "Dan ressquhom u l-investigazzjoni qed issir wara biex nimlew it-toqob," jitbaqbaq Dr Vassallo. Robert Zammit jersaq qrib sħabu l-akkużati u jiddiskutu xi ħaġa flimkien. Malcolm Scerri jidher qed jispjegalu xi ħaġa. Ix-xhud jippreżenta fattura u stima. Dr Vassallo jerġa' joġġezzjona għall-fatt li x-xhud ġie mistoqsi mill-Pulizija fuq dal-każ wara li l-akkużati tressqu l-Qorti. Imiss li jixhed issa Ron Mifsud. Jidħol fil-pront Dr Edward Gatt. Ix-xhud huwa Direttur Maniġerjali mal-kumpanija Impressions Limited li jagħmlu tabelli, eċċ. u b'hekk jaħdmu mal-kumpanija Kasco. Jispjega li l-kumpanija Kasco tipprovdilhom il-karti, kif ukoll l-oġġetti konsumabbli marbutin mal-magna. Ix-xhud jintalab joħroġ sakemm Dr Gatt jagħmel punt. "Sfortunatament wara li tressqu l-klijenti tagħna, il-Pulizija qed tkellem persuni oħra. Dawn in-nies fir-rinviju qas huma msemmija. Għalkemm legalment jista' jsir dak, huwa deplorevoli, għax il-Qorti qed tara li meta toħroġ akkuża kontra l-klijenti tagħna u jitressqu, il-pulizija ma kinux muniti b'dawn is-suppost provi." Dr Gatt ikompli jargumenta, " Illum li l-każ huwa għaddej qed ikellmu l-persuni. Din hija indikattiva ħafna għal min irid jiddeċiedi. Li mhuwiex ammissibbli huwa li dawn ix-xhieda ma jistgħux joqogħdu jixhdu fuq il-klikks, fuq il-karta… iridu jixhdu biss fuq l-affarijiet relatati mal-allegazzjoni li dak li sar għandu x'jaqsam mal-Allied u mal-Progress." "Dan apparti l-fatt li fuq il- Progress u l- Allied illum nafu x'ġara. Dawn in-nies diġà ġew assolti. Diġà waqfet hemm tagħhom. Sorry, ma jistax jagħmel hekk. Id-domandi jridu jkunu relatati mal-każ inkwistjoni." L-avukat mill-Uffiċċju tal-Avukat Ġenerali jgħid li kienu se jaslu għaliha b'dak li kienu qed jistaqsu. Id-Difiża tirriżerva l-pożizzjoni tagħha dwar ksur ta' dritt potenzjali li qed isofru l-imputati minħabba l-fatt li xhieda tal-Pulizija ġew interrogati wara li ħarġu l-akkużi fil-konfront tal-akkużati. Dr Gatt jinsisti, "Infakkar li fit-tieni seduta l-klijenti tiegħi ma ħadux bail għax xi ħadd kien imsiefer. Min għandu l-melħ f'moħħu jarahom l-affarijiet. Meta jiġi l-mument li nagħti d-daqqa ntiha." Jerġa' jidħol ix-xhud mill-kumpanija Impressions. Jgħid li l-magna huma ma xtrawhiex mingħand Kasco. "Jien irrid inkun naf dak biss relatat ma' Kasco Engineering," tiddikjara l-Maġistrat meta Dr Gatt jerġa' joġġezzjona għall-mistoqsijiet li qed isiru lix-xhud. Ix-xhud ikompli jgħid li l-oġġetti konsumabbli huma l-affarijiet kollha marbutin mal-magna, bħal-linka. "Għall-consumables tħallas klikks, jgħidulhom," ikompli jispjega. Il-Prosekuzzjoni tistaqsih għandux dokumenti x'jippreżenta fuq dan, u d-Difiża toġġezzjona mill-ġdid. Ix-xhud jispjega, bħalma spjega x-xhud ta' qablu, li kienu jordnaw l-oġġetti konsumabbli minn fuq is-sit tal-HP u mbagħad l-ordni tgħaddi għand il-kumpanija Kasco. Huwa jgħid li l-karta li jkollhom bżonn jistgħu jixtruha mingħand oħrajn ukoll, mhux mingħand Kasco biss. Waqt il-kontroeżami, ix-xhud jgħid li l-Pulizija kellmuh madwar ġimagħtejn ilu fuq it-telefown. Kellmu l-Ispettur Joseph Scerri. Ix-xhieda ta' Mifsud tintemm hawn. Imissha tixhed issa l-uffiċjal tal-pulizija Abigail Grech, iżda din mhix hawn. Id-Difiża tgħid li preżentat rikors illum. Il-Maġistrat tgħid li għadha mhix infurmata bih. Is-seduta li jmiss se ssir fit-12 ta' Lulju mill-10.30am san-12.30pm. Is-seduta, għalhekk, tintemm hawn. Grazzi talli segwejtuna! Fil-11am tistgħu ssegwu blogg live ieħor minn Newsbook.com.mt fil-kumpilazzjoni tax-xhieda kontra Yorgen Fenech. Sephora Francalanza Xi spikka fl-aħħar seduta? Kienu ppreżentati numru ta' dokumenti mill-banek ta' Malta fir-rigward tal-kontijiet tal-akkużati; Fix-xhieda ta' żewġ rappreżentanti tal-PwC ħareġ li l-kumpanija ma kinitx inkarigata minn Progress Press b'verifika tal-proċess ta' sejħa għall-offerti tagħhom, iżda kien spjegat li f'audit ir-rappreżentanti tal-PwC kienu raw applikazzjoni lill-Malta Enterprise għal għotja ta' flus; Fl-applikazzjoni li kienet diġà approvata sa dakinhar, affarijiet konsumabbli kienu diġà elenkati fl-applikazzjoni u ntqal li l-konsumabbli ħolqu problema ta' kontabbiltà minħabba li ma jistgħux jiġu kapitalizzati peress li mhumiex assi fissi; Ir-rendikonti finanzjarji tal-kumpanija juru li tniżżlu miljun ewro f'affarijiet konsumabbli u li l-qasma ma saritx għal magna tal-istampar waħda, iżda għal żewġ magni oħra; Kien hemm 2.5 miljun ewro f'noti ta' kreditu minn Kasco lil Progress Press iżda ntużaw 2.6 miljun ewro. L-aħħar seduta PwC tgħid li ma kinitx imqabbda biex tivverfika l-applikazzjoni ta' fondi tal-Progress Press L-akkużati huma rappreżentati mill-Avukati Edward Gatt u Mark Vassallo. Il-Maġistrat Donatella Frendo Dimech qed tippresiedi l-każ. Aqra wkoll X'akkużi qed jaffaċċja Keith Schembri? Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60b8ef9eb7295_rand.td-a-rec-img{text-align:left}.td_uid_3_60b8ef9eb7295_rand.td-a-rec-img img{margin:0 auto 0 0}